
לכבוד

יו"ר הכנסת, ח"כ איציק דליה
גברתי היושבת ראש,

אבקש להעלות על סדר יומה של הכנסת הצעה רגילה  בנושא:

הצעה לסדר-היום בנושא: הצורך בהקמת ועדת חקירה פרלמנטרית בנושא סל התרופות
דברי הסבר:

מאמצע חודש דצמ' 1998, התמסד נוהג של הוספת תקציב מיוחד למימון סל התרופות. הסכום משתנה באופן שרירותי ואין כל רציונל מאחורי קביעתו. התוצאה היא, שמדי שנה אנו ניצבים בפני הבעיה הכאובה של עדכון סל התרופות. מדי שנה צצות מחאות רבות על האופן בו ועדת הסל קובעת את העדכון. אין ספק כי מדובר בנושא מורכב ביותר הקשור הן לנעשה בין משרדי האוצר והבריאות, הן למדיניות הממשלה. מחאות רבות נשמעות גם על הרכב  הועדה הקובעת אילו תרופות יכנסו ואילו לא וכיוצ"ב. הבעיה היא , שבסופו של דבר מדי שנה אנו עומדים בפני שוקת שבורה והכנסת נאלצת להתמודד עם מאות פניות של ארגוני חולים, הפגנות ושביתות רעב של חולים סופניים המרגישים שננטשו על ידי מדינת ישראל ומחאה ציבורית קשה. נושא עדכון סל התרופות מחייב, אחד ולתמיד, בדיקה מדוקדקת ורצינית ואין ספק כי הכנסת היא המקום הנכון לבצע בדיקה מעין זו. לשם כך, אני מבקשת להציע הקמת ועדת חקירה פרלמנטרית אשר תבחן לעומק את כל נושא עדכון הסל ותגיש המלצותיה לכנסת בצורה מסודרת.
בכבוד רב,

חברת הכנסת אביטל קולט
